钦定古今图书集成/方舆汇编/职方典/第1521卷 > 《徭役》
## 钦定古今图书集成/方舆汇编/职方典/第1521卷 > 《徭役》

古者用民之力，不过三日，凡起徒役，毋过家一人，以
其馀为羡。惟田事追胥竭作，其重民之力如此。贵州
军民杂处，民固夷也，虽租赋徭役略仿中原，而椎髻
鸟言，终骇官府。故有司之役惟汉人，军卫之役惟卒
伍，而诸夷当役于官府者，又各以汉人卒伍代之，而
取其直焉。是汉人卒伍一身而众役萃矣。又其弊也，
直不可得，役不能免，乃使众汉人卒伍共佐之，是众
人一身而众役萃矣。呜呼！欲求岁不过三日，家不过
一人，何可得也？《易》曰：“通其变，使民不倦。长人者盍务
诸？”